REGULAMENTUL (CE) NR. 1217/2008 AL CONSILIULUI
din 8 decembrie 2008
de modificare a anexei I la Regulamentul (CE) nr. 1528/2007 în vederea adăugării Republicii Zambia la lista regiunilor sau statelor care au finalizat negocierile
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 133,
având în vedere propunerea Comisiei,
întrucât:
(1)
La 28 noiembrie 2007, Comunitatea a încheiat negocierile privind un acord interimar de stabilire a unui cadru pentru un Acord de parteneriat economic (denumit în continuare „APE interimar”) cu Seychelles, Zambia și Zimbabwe.
(2)
Deoarece în momentul încheierii negocierilor privind APE interimar, la 28 noiembrie 2007, Comunitatea și Zambia nu au convenit asupra unei oferte de acces pe piața zambiană, includerea Zambia în anexa I la Regulamentul (CE) nr. 1528/2007 al Consiliului din 20 decembrie 2007 privind aplicarea regimurilor aplicabile produselor originare din anumite state care fac parte din grupul statelor din Africa, zona Caraibelor și Pacific (ACP) prevăzute în acordurile de stabilire sau care duc la stabilirea Acordurilor de parteneriat economic (1) nu a fost posibilă.
(3)
Comunitatea și Zambia au încheiat negocierile privind oferta de acces pe piață zambiană la 30 septembrie 2008.
(4)
Prin urmare, în temeiul articolului 2 alineatul (2) din Regulamentul (CE) nr. 1528/2007, anexa I la regulamentul respectiv ar trebui modificată, în vederea includerii Republicii Zambia.
(5)
Pentru a permite adăugarea Republicii Zambia la domeniul de aplicare a Regulamentului (CE) nr. 1528/2007, Regulamentul (CE) nr. 950/2006 al Comisiei din 28 iunie 2006 de stabilire a normelor de aplicare, pentru anii de comercializare 2006/2007, 2007/2008 și 2008/2009, privind importul și rafinarea produselor din sectorul zahărului în cadrul anumitor contingente tarifare și acorduri preferențiale (2) ar trebui modificat în termen corespunzător de către Comisie cu efect de la data intrării în vigoare a prezentului regulament,
ADOPTĂ PREZENTUL REGULAMENT:
Articolul 1
În anexa I la Regulamentul (CE) nr. 1528/2007 al Consiliului, se introduce termenul „Republica Zambia” între rubricile „Republica Uganda” și „Republica Zimbabwe”.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptată la Bruxelles, 8 decembrie 2008.